Bejn Jannar u Settembru ta' din is-sena l-Gvern nefaq xejn inqas minn €843.7 miljun f'benefiċċji soċjali, li huwa 3.3% - jew inkella €27.2 miljun - aktar mill-istess perjodu s-sena l-oħra. Ir-raġuni ewlenija għal din iż-żieda kienu €23.1 miljun fl-Ispiża Kontributorja, bin-nefqa tal-Gvern f'Benefiċċji Kontributorji tkun ta' €693.6 miljun matul dan il-perjodu. Skont dawn iċ-ċifri tal-Uffiċċju Nazzjonali tal-Istatistika (NSO) il-pensjonijiet tal-irtirar raw żieda ta' €32.9 miljun, il-pensjonijiet tar-romol żdiedu b'€4.1 miljun u l-Bonus Kontributorju żdied b'€2.4 miljun. Minn naħa l-oħra pero' l-Gvern nefaq inqas flus fuq benefiċċji relatati mal-Covid-19 (€13.9 miljun), fost oħrajn. L-akbar numru ta' benefiċċjarji bejn Jannar u Settembru kien pensjonanti (54,870 persuna). L-ikbar tnaqqis fil-benefiċċjarji kienu ġenituri li ħadu l-Benefiċċju tal-Covid-19 minħabba li uliedhom ma setgħux imorru l-iskejjel.